12 stropers vas in wildtuinVeldwagters in die wildtuin. Foto: SANParke/Facebook Twaalf vermeende stropers is die afgelope paar weke in die Krugerwildtuin in hegtenis geneem. Kol. Mtsholi Bhembe, woordvoerder van die polisie, het gesê die verdagtes is deur die polisie, veldwagters van SANParke en die beskermingsdienste in Skukuza in hegtenis geneem. Drie Mosambiekers is Maandag by Stoltznek in hegtenis geneem nadat daar ŉ .458-geweer, ŉ knaldemper en ammunisie in hul besit gevind is. Die verdagtes is tussen 33 en 36 jaar oud. Volgens Bhembe is drie Mosambiekers ook Donderdag in hegtenis geneem nadat hulle in besit van ŉ jaggeweer, ŉ knaldemper, ammunisie, ŉ mes en ŉ byl gevind is. Hulle het Vrydag in die landdroshof in Bosbokrand verskyn. “Twee mans, Phillip Mzimba (33) en Difference Mahlaule (34), het Woensdag in die hof in Skukuza verskyn nadat hulle Dinsdag in hegtenis geneem is. Hulle sal Donderdag weer in die hof in Bosbokrand verskyn wanneer hulle om borgtog sal aansoek doen.” Bhembe het gesê vier mans is twee weke terug in hegtenis geneem toe hulle die park wou verlaat. Solly Silaule (35), Oddis Maluleke (43), Sam Khoza (26) en Phillip Gumede (48), ŉ werknemer van SANParke, is in besit van renosterhorings, ŉ jaggeweer en ammunisie gevind. Hulle het Maandag vir ŉ tweede keer in die hof in Bosbokrand verskyn en bly in aanhouding. Lt.genl. Mondli Zuma, polisiekommissaris in Mpumalanga, het die inhegtenisnemings verwelkom.